Pako
Pako ("Prison Break") on yhdysvaltalainen televisiosarja, jonka ensi-ilta oli Fox-kanavalla 29. elokuuta 2005 ja päätösjakso 15. toukokuuta 2009. Sarjasta julkaistiin viides tuotantokausi lähes kahdeksan vuoden jälkeen vuonna 2017. Viimeinen tuotantokausi esitettiin Yhdysvalloissa Foxilla ja Suomessa Livillä sekä Ruutu Plus -suoratoistopalvelussa. Sarja kertoo syyttömänä kuolemaan tuomitusta Lincoln Burrowsista (Dominic Purcell) ja hänen veljestään Michael Scofieldista (Wentworth Miller), joka laatii yksityiskohtaisen pakosuunnitelman veljensä pelastamiseksi.
Pako (1. tuotantokausi)
Sarjan oli tarkoitus jäädä lyhyeksi minisarjaksi, mutta sen suosiosta johtuen kanava tilasi siitä täyden tuotantokauden. Suomessa sarjan 12. syyskuuta 2006 esitetty aloitusjakso keräsi 930 000 katsojaa, ja se nousi Suomen menestyneimmäksi ulkomaiseksi sarjauutuudeksi yli kahteen vuoteen.